OBH 7117/1997.
Az állampolgári jogok országgyűlési biztosának jelentése
Előadó: dr. Horváth Judit

A vizsgálat megindítása

A panaszos azt sérelmezte, hogy Erdőtelek képviselő-testületének szociális és egészségügyi bizottsága átmeneti segély iránti kérelmét elutasította. Mivel a panasz érinti az Alkotmány 70/E. § (1)-(2) bekezdésében rögzített szociális biztonsághoz való jogot, az ügyben vizsgálatot indítottam. Tájékoztatást kértem Erdőtelek polgármesterétől, aki határidőben válaszolt.

A megállapított tényállás

A panaszos 1997. júniusában átmeneti segély iránti kérelmet nyújtott be Erdőtelek önkormányzatához. A környezettanulmány elkészítése után a kérelmet a szociális bizottság elutasította. A panaszos közös háztartásban él szüleivel és édesanyja testvérével. A családban az egy főre jutó jövedelem 9.921-Ft volt. Az elutasítást azzal indokolták, hogy a panaszos rendkívüli élethelyzetbe nem került, létfenntartása nincs veszélyeztetve. A határozat ellen a panaszos nem nyújtott be fellebbezést. A családból 1995. és 1996. években 2-2 fő kapott 2.000-2.000-Ft karácsonyi utalványt élelmiszervásárlásra.  1997-ben egyszer panaszos édesapja kapott 2.000-Ft, egyszer pedig a panaszos 5.000-Ft szociális segélyt. Az apa jelenleg is ingyenes közgyógyellátási igazolvánnyal rendelkezik. A panaszos nagykorúságáig rendszeres nevelési segélyben részesült, jelenleg 50%-os rokkant, de mivel munkaviszonnyal nem rendelkezett sem járadékra, sem az önkormányzattól rendszeres ellátásra sem jogosult.

A vizsgálat megállapításai

A szociális igazgatásról és a szociális ellátásokról szól 1993. évi III. tv. 45. § (1) bekezdése szerint a települési önkormányzat képviselő-testülete a létfenntartást veszélyeztető rendkívüli élethelyzetbe került, valamint időszakosan vagy tartósan létfenntartási gonddal küzdő személyek részére a rendeletében meghatározott átmeneti segélyt nyújt. A (3) bekezdés alapján  elsősorban azokat a személyeket indokolt átmeneti segélyben részesíteni, akik önmaguk, illetve családjuk létfenntartásáról más módon nem tudnak gondoskodni, vagy alkalmanként jelentkező többletkiadások, különösen betegség, elemi kár miatt anyagi segítségre szorulnak. Erdőtelek képviselőtestületének 3/1997.(II.20.) számú rendelete ennek megfelelően  úgy szabályozza az átmeneti segélyt, hogy az részesülhet ebben a támogatási formában, aki sajátmaga vagy családja létfenntartását veszélyeztető rendkívüli élethelyzetbe kerül, időszakosan vagy tartósan létfenntartási gondokkal küzd. Továbbá azon személyek gyógyszerkiadásának csökkentésére adható, akik nem rendszeres jelleggel, de esetenként egy-egy betegség miatt jelentkező magas gyógyszerkiadást jövedelmi helyzetük miatt nem képesek  megfizetni és közgyógyellátásra nem jogosultak, valamint azon családok támogatására is, amelyekben az egyes családtagok eseti gyógyszerköltsége együttesen olyan nagy mértékű, hogy azt nem képesek viselni.
A fenti jogszabályok és a rendelkezésemre álló információk alapján megállapítottam, hogy Erdőtelek önkormányzata a vonatkozó jogszabályoknak megfelelően bírálta el az átmeneti segély iránti kérelmet. Megállapítható, -  elismerve azt a tényt, hogy panaszos szűkös anyagi körülmények között él - hogy  létfenntartása nincs veszélyeztetve és nem került rendkívüli élethelyzetbe. A kérelem elutasítása nem volt jogszabályellenes, alkotmányos visszásságot ennek megfelelően az önkormányzat eljárásában nem tapasztaltam, így ajánlással nem élek.

Budapest, 1998. június 17.

Gönczöl Katalin